Suporterii sud-africani îi cer lui Siyabonga Ngezana să refuze convocarea la națională! Ce i-a înfuriat
Lista preliminară realizată de Hugo Broos pentru amicalele naționalei Africii de Sud din această lună a stârnit din nou dezbateri aprinse.
Susținătorii Bafana Bafana sunt nemulțumiți în special de faptul că Siyabonga Ngezana ar putea ajunge să stea pe banca de rezerve în timp ce Xulu (32 de ani, SuperSport United) va juca titular, sfătuindu-l pe apărătorul de la FCSB să refuze convocarea.
"Ngezana trebuie să refuze convocarea la națională! Dacă e selectat în lotul final, nu ar trebui să se prezinte. Nu are rost să își piardă locul la clubul lui pentru a sta pe banca de rezerve în timp ce Xulu joacă titular", ar fi spus Julio Ceaser Chavez, potrivit goal.com.
Sud-africanii, supărați după ce Ngezana nu a fost convocat la Cupa Africii
În ciuda prestațiilor sale solide la FCSB, Ngezana (26 de ani) a ratat Cupa Africii, spre nemulțumirea fanilor.
"Când faci o selecție este vorba de alegeri. Dacă mâine îl aleg pe Ngezana, atunci vor exista colegi ai dumneavoastră care mă vor întreba de ce am lăsat alt jucător în afara lotului și l-am luat pe Ngezana, care nu a jucat niciodată pentru echipa națională până acum", și-a explicat atunci Broos decizia.
Selecționerul Broos, ținta "săgeților" venite dinspre fani
De asemenea, selecționerul belgian este criticat pentru faptul că a trecut pe listă jucători accidentați, precum Sibisi și Monare, în timp ce a ignorat jucători în formă precum Khanyisa Mayo.
Fanii pun la îndoială deciziile lui Broos și cer selecționarea unor fundași precum Cupido (Cape Town City) și Mofokeng. Broos este poreclit chiar și "pensionar belgian" de către unii suporteri furioși.
Urmăriți SPORT.RO și pe Google News